b'\n_START_ARTICLE_\nJaume Pons i Agull\xc3\xb3\n_START_SECTION_\nBiografia\n_START_PARAGRAPH_\nEl seu pare, Ignasi, treballava a l\'economat de la Pirelli, era vinculat a ERC i era xofer. El seu avi, Sebasti\xc3\xa0, molt afeccionat als autom\xc3\xb2bils, va ser un dels fundadors del Montepio de Conductors. Des de l\'any 1965 en va ser soci i membre de la junta d\'assembleistes. La seva mare, Teresa, treballava a la F\xc3\xa0brica Nova. L\'any 1959 es cas\xc3\xa0 amb Concepci\xc3\xb3 Ribolleda i van tenir dues filles, la Teresa i l\'Anna._NEWLINE_Comen\xc3\xa7a a estudiar a Casa Caritat i despr\xc3\xa9s al Grupo Escolar General\xc3\xadsimo Franco, actual Renaixen\xc3\xa7a. M\xc3\xa9s tard, ho far\xc3\xa0 amb moss\xc3\xa8n Torruella i a l\'acad\xc3\xa8mia dels germans Men\xc3\xa9ndez. En morir el seu pare a l\'exili, l\'any 1945, entra d\'aprenent a la farm\xc3\xa0cia Sala del carrer Sant Miquel, on va treballar m\xc3\xa9s de 52 anys d\'auxiliar farmac\xc3\xa8utic fins a la seva jubilaci\xc3\xb3. Obt\xc3\xa9 el t\xc3\xadtol d\'Auxiliar de Farm\xc3\xa0cia en la primera promoci\xc3\xb3, l\'any 1963. Un any despr\xc3\xa9s, obt\xc3\xa9 el d\'ajudant de laboratori per l\'Institut Americ\xc3\xa0 de Madrid. El 1968 \xc3\xa9s delegat de la Mutualitat Interprovincial de Previsi\xc3\xb3 Social d\'Auxiliars de Farm\xc3\xa0cia. Fa cursos de naturopatia i bot\xc3\xa0nica obtenint l\'any 1974 el diploma i el t\xc3\xadtol de Doctor en Herbologia de l\'American Institute of Metapsychic Inc. de Miami. El 1976 \xc3\xa9s el delegat al Bages de l\'Agrupaci\xc3\xb3 Sindical d\'Auxiliars i Diplomats de Farm\xc3\xa0cia. L\'any 1980 \xc3\xa9s membre numerari i doctor en Naturopatia per la Federaci\xc3\xb3n Polit\xc3\xa9cnica Espa\xc3\xb1ola de Diplomados de Madrid (Fedine). Tamb\xc3\xa9 obt\xc3\xa9 el t\xc3\xadtol de Doctor en Naturopatia per la delegaci\xc3\xb3 a Barcelona de la Universidad Mediconaturalista Hispanoamericana._NEWLINE_Mor a Manresa, el dia 23 de novembre de 2014 a l\'edat de 81 anys.\n_START_SECTION_\nEntitats\n_START_PARAGRAPH_\n\xc3\x89s un dels fundadors del Club Hoquei Manresa, jugador i directiu. L\'any 1958 fou futbolista amateur jugant amb el Santa Clara. Col\xc2\xb7labora en diverses entitats, entrant a Lingua Club l\'any 1957 assistint a un curset d\'esperanto a la Renaixen\xc3\xa7a. L\'any 1971 obt\xc3\xa9 el carnet de cineasta amateur atorgat pel Centre Excursionista de Catalunya i continua els cursos de fotografia mitjan\xc3\xa7ant la Difusora Panamericana de New York._NEWLINE_El 1976 \xc3\xa9s Secretari del Cercle Art\xc3\xadstic, i del 1979 al 1983 vicepresident de la Junta d\'Amics de la Seu. L\'any 1979 forma part de la Junta Gestora que presideix el Cercle Art\xc3\xadstic. Amb Eug\xc3\xa8nia Vilar\xc3\xb3 funden l\'Agrupaci\xc3\xb3 Catalana d\'Entitats Art\xc3\xadstiques instaurant el guard\xc3\xb3 Sparo, escultura feta per Ramon Oms, lliurat per primera vegada l\'any 1986 a Frederic Mar\xc3\xa9s. Posteriorment a Salvador Dal\xc3\xad i, per \xc3\xbaltim, a Subirachs._NEWLINE_L\'any 1980 \xc3\xa9s membre fundador de la Delegaci\xc3\xb3 al Bages del Amics de l\'Art Rom\xc3\xa0nic, juntament amb en Francesc Villegas i en Jaume Soldevila, de la qual en seria President i posteriorment secretari. D\'aquesta entitat obt\xc3\xa9 el premi Carreu l\'any 1984 i el premi Capitell el 1986. A m\xc3\xa9s d\'arxiver del Montepio de Conductors._NEWLINE_En els darrers anys va ser President de la Congregaci\xc3\xb3 i Confraria dels Sants Patrons de Manresa, President de la Confraria de la Mare de D\xc3\xa9u de l\'Alba de la Seu, Secretari de la Confraria de la Minerva de la Seu, Secretari dels Amics de Sant Marc i responsable de la Confraria de la Pur\xc3\xadssima i de la Verge dels Dolors. Un cop jubilat, forma part del voluntariat de la Seu, estudia a fons la bas\xc3\xadlica i forma part del Consell Parroquial de la Seu i tamb\xc3\xa9 de l\'acolliment, sent Guia hist\xc3\xb2ric de la bas\xc3\xadlica. En els darrers anys ha estat el president i un dels impulsors de la Process\xc3\xb3 del Divendres Sant a Manresa.\n_START_SECTION_\nBibli\xc3\xb2fil i col\xc2\xb7leccionista\n_START_PARAGRAPH_\nDes de jove es sent interessat per la fotografia, participant en nombrosos concursos sent guardonat en alguns d\'ells. A partir del 1955 s\'inicia en el m\xc3\xb3n del cinema. La seva passi\xc3\xb3 per la fotografia el fa convertir-se en un aut\xc3\xa8ntic col\xc2\xb7leccionista fins a aconseguir un veritable arxiu on clix\xc3\xa9s i fotografies s\'acumulen i van donant cos a l\'arxiu particular amb una \xc3\xa0mplia tem\xc3\xa0tica sobre Manresa i comarca adquirint materials de diferent proced\xc3\xa8ncia, suport, \xc3\xa0mbit i \xc3\xa8poca._NEWLINE_A l\'arxiu hi ha quaranta mil fotografies en paper, noranta mil negatius fotogr\xc3\xa0fics, vuit-centes caixes amb material divers, dos mil cinc-cents llibres de tots els \xc3\xa0mbits i \xc3\xa8poques i uns setanta-dos pergamins. A banda d\'altres tipus de documents com s\xc3\xb3n els programes de les Festes de la Llum i la Festa Major, premis i records de cursos i confer\xc3\xa8ncies realitzades. Nom\xc3\xa9s de Manresa l\'arxiu compta amb m\xc3\xa9s de 5.000 fotografies i mil clix\xc3\xa9s de vidre. Tamb\xc3\xa9 conserva clix\xc3\xa9s de planxa i clix\xc3\xa9s de boix. A m\xc3\xa9s, hi consta material de tem\xc3\xa0tica montserratina i del Bages aix\xc3\xad com documents, llibres i materials antics de tota mena._NEWLINE_Destaca el llibre de Montserrat del 1600, Santo Tom\xc3\xa0s d\'Aquino de 1546, La vida de Juan Gar\xc3\xadn de 1604, una Acta testament\xc3\xa0ria de mitjans del segle\xc2\xa0xvI, La venda del Castell de Castellet de 1360 i un Dret de Vassallatge firmat per Pere III. A m\xc3\xa9s de l\'\xc3\xbanica c\xc3\xb2pia que existeix del Llibre Verd de la ciutat de Manresa, un llibre de la Hist\xc3\xb2ria de Manresa del segle\xc2\xa0xix i el llibret de la Passi\xc3\xb3 de Manresa del 1800._NEWLINE_Ha fet donacions en vida al Monestir de Montserrat de 750 negatius de vidre dels anys 1890 fins al 1930, a la Santa Cova dels Jesu\xc3\xaftes, a l\'Arxiu de la Corona d\'Arag\xc3\xb3 a Cardona hi va deixar en dip\xc3\xb2sit la documentaci\xc3\xb3 sobre la Baronia d\'Abella de la Conca i, a l\'arxiu de Manresa, hi va donar un manuscrit de 1823, el Llibre de Registre de la Junta de Govern de la Ciutat i el seu Antic Corregiment.\n_START_SECTION_\nPublicacions\n_START_PARAGRAPH_\nL\'any 1983 publica dos volums dins la Col\xc2\xb7lecci\xc3\xb3 Monografies de temes locals i comarcals del Centre Excursionista de la Comarca del Bages que porta per t\xc3\xadtol Manresa: 1885-1935: cinquanta anys d\'hist\xc3\xb2ria gr\xc3\xa0fica. L\'any 1991 edita un llibret sobre curanderisme i medicina popular i fa una confer\xc3\xa8ncia al Congr\xc3\xa9s de Medicina de Manresa sobre el mateix tema. Aquell mateix any, fa una altra confer\xc3\xa8ncia \xe2\x80\x93L\'escrivania p\xc3\xbablica a Manresa\xe2\x80\x93, llegida a la Trobada d\'Estudiosos del Bages. Edita el llibre de M. de Mas y Casas que porta per t\xc3\xadtol Memoria hist\xc3\xb3rica de los hebreos o judios en Manresa. Amb Salvador Red\xc3\xb3 i Mart\xc3\xad  publica l\'any 1995 Montserrat 1890-1930: recull gr\xc3\xa0fic i l\'any 1997 Montserrat 1858-1958: recull gr\xc3\xa0fic, ambd\xc3\xb3s editades per Parcir. Aquesta darrera publicaci\xc3\xb3 inclou un enregistrament en v\xc3\xaddeo.L\'any 2004 va escriure l\'opuscle L\'expulsi\xc3\xb3 dels jueus va arribar a Manresa.\n_START_SECTION_\nCol\xc2\xb7laboracions\n_START_PARAGRAPH_\nHa col\xc2\xb7laborat en exposicions i edicions locals i comarcals, entre les quals: "L\'Exposici\xc3\xb3 retrospectiva de programes de la Llum", Manresa 1800-1925, l\'"Exposici\xc3\xb3 Commemorativa del 50 aniversari de l\'Institut Nacional de Segon Ensenyament", l\'edici\xc3\xb3 "Els Gegants de Manresa", i la del llibre Art a Manresa, entre altres._NEWLINE_Tamb\xc3\xa9 ho ha fet amb TV3, deixant pel\xc2\xb7l\xc3\xadcules per al programa Te\'n recordes?. Durant nou anys va fer programes a R\xc3\xa0dio Manresa, entre els quals destaca Manresa, pam a pam i durant un any tamb\xc3\xa9 va col\xc2\xb7laborar amb Televisi\xc3\xb3 de Manresa, amb Con\xc3\xa8ixer Manresa fent de guionista, editor i realitzador del programa. Va col\xc2\xb7laborar en el butllet\xc3\xad Somnis de l\'Associaci\xc3\xb3 de Ve\xc3\xafns del Barri Antic, al butllet\xc3\xad Pax, de la Seu i al diari Gazeta de Manresa. Ha col\xc2\xb7laborat amb el diari Regi\xc3\xb3 7 publicant un article setmanal durant set anys divulgant el patrimoni de la ciutat a la secci\xc3\xb3 Mem\xc3\xb2ria Gr\xc3\xa0fica del suplement Revista. Des de l\'any 2002 i fins al 2007 escrivia un article mensual a la revista local El Pou de la Gallina sobre Carrers amb hist\xc3\xb2ria il\xc2\xb7lustrats amb fotografies antigues._NEWLINE_L\'any 1998 va rebre el premi Oleguer Bisbal, institu\xc3\xaft per la revista El Pou de la Gallina l\'any 1996, amb l\'objectiu d\'homenatjar personatges genu\xc3\xafnament manresans, triats mitjan\xc3\xa7ant votaci\xc3\xb3 popular entre els lectors i subscriptors. L\'any 2014, \xc3\x92mnium Cultural li va atorgar, a t\xc3\xadtol p\xc3\xb2stum, el premi Lacet\xc3\xa0nia (Premi Regi\xc3\xb3 7 de Comunicaci\xc3\xb3).'